input: TARYBOS REGLAMENTAS (ES) Nr. 1331/2013
  2013 m. gruodžio 10 d.
  kuriuo nuo 2012 m. liepos 1 d. patikslinamas Europos Sąjungos pareigūnų ir kitų tarnautojų įmokos į pensijų sistemą tarifas
  EUROPOS SĄJUNGOS TARYBA,
  atsižvelgdama į Sutartį dėl Europos Sąjungos veikimo,
  atsižvelgdama į Tarybos reglamentu (EEB, Euratomas, EAPB) Nr. 259/68 (1) nustatytus Europos Bendrijų pareigūnų tarnybos nuostatus ir kitų tarnautojų įdarbinimo sąlygas (toliau - Tarnybos nuostatai), ypač į jų 83a straipsnį ir XII priedą,
  atsižvelgdama į Europos Komisijos pasiūlymą,
  kadangi:
  (1)
  vadovaudamasis Tarnybos nuostatų XII priedo 13 straipsniu, Eurostatas pateikė 2012 m. pensijų sistemos aktuarinio įvertinimo ataskaitą, kurioje atnaujinta informacija apie tame priede nurodytus parametrus. Remiantis šiuo įvertinimu, pensijų sistemos aktuarinei pusiausvyrai palaikyti būtinas 9,9 % bazinio atlyginimo dydžio įmokos tarifas;
  (2)
  remiantis Tarnybos nuostatų XII priedo 2 straipsnio 1 dalimi, patikslintas tarifas negali būti daugiau negu vienu procentiniu punktu didesnis arba mažesnis už praeitais metais taikytą tarifą (11,6 %);
  (3)
  todėl, siekiant palaikyti Sąjungos pareigūnų ir kitų tarnautojų pensijų sistemos aktuarinę pusiausvyrą ir atsižvelgiant į 2011 m. ir 2012 m. aktuarinius įvertinimus, Taryba mano, kad patikslintas įmokos tarifas turėtų būti 10,6 % bazinio atlyginimo dydžio;
  (4)
  tačiau šį patikslintą tarifą gali reikėti keisti, atsižvelgiant į pastarojo meto ir būsimus teismo sprendimus bylose dėl 2011 m. ir 2012 m. darbo užmokesčių ir pensijų patikslinimo ir byloje dėl 2011 m. įmokos į pensijų sistemą tarifo patikslinimo. Tų teismo sprendimų įgyvendinimas gali turėti poveikio 2012 m. ir 2013 m. įmokos tarifų apskaičiavimui ir todėl Tarybai gali reikėti iš naujo patikslinti minėtus įmokos tarifus atgaline data. Prireikus gali tekti iš personalo susigrąžinti permokėtas sumas,
  PRIĖMĖ ŠĮ REGLAMENTĄ:
  1 straipsnis
  Nuo 2012 m. liepos 1 d. nustatomas 10,6 % dydžio Tarnybos nuostatų 83 straipsnio 2 dalyje nurodytas įmokų tarifas.
  2 straipsnis
  Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
  Šis reglamentas privalomas visas ir tiesiogiai taikomas visose valstybėse narėse.
  Priimta Briuselyje 2013 m. gruodžio 10 d.